Mo bosigong jwa gagwe jwa bofelo mo lefatsheng e le motho, Jesu o ne a tlhapisa dinao tsa barutwa ba gagwe. Tsela e a neng a le boikokobetso ka yone e tshwanetse ya bo e ne ya ama dipelo tsa bone fela thata. Go tswa foo, Jesu o ne a ba raya a re: “Ke lo tlhometse sekao, gore, fela jaaka ke ne ka dira mo go lona, le lona lo tshwanetse lwa dira jalo.” (Johane 13:1-17) Ee, le bone ba ne ba tshwanetse go nna boikokobetso. Le fa gone baaposetoloi ba sa ka ba tlhaloganya mafoko ao ka yone nako eo, mme moragonyana mo go one maitseboa ao ba ne ba simolola go ganetsana ka gore yo mogolo mo go bone ke mang, Jesu ga a ka a tenega. Go na le moo, o ne a ba bontsha mabaka a le pelotelele. (Luke 22:24-27) Le fa Jesu a ne ‘a gobololwa, ga a ka a gobolola le ene.’ Tota le fa ‘a boga, ga a ka a tshosetsa, mme o ne a nna a ineela mo go ene yo o atlholang ka tshiamo.’ Ruri re tshwanetse go etsa sekao sa ga Jesu se se lapolosang.—1 Petere 2:21, 23.